input: KOMISIJAS REGULA (ES) Nr. 372/2014
  (2014. gada 9. aprīlis),
  ar kuru groza Regulu (EK) Nr. 794/2004 attiecībā uz konkrētu termiņu aprēķināšanu, sūdzību izskatīšanu un konfidenciālas informācijas identificēšanu un aizsardzību
  (Dokuments attiecas uz EEZ)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Padomes 1999. gada 22. marta Regulu (EK) Nr. 659/1999, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (1), un jo īpaši tās 27. pantu,
  pēc apspriešanās ar Valsts atbalsta padomdevēju komiteju,
  tā kā:
  (1)
  Saistībā ar valsts atbalsta noteikumu modernizāciju nolūkā veicināt izaugsmes stratēģijas “Eiropa 2020” īstenošanu un budžeta konsolidāciju (2), Regulu (EK) Nr. 659/1999 grozīja ar Regulu (ES) Nr. 734/2013 (3), lai uzlabotu valsts atbalsta kontroles efektivitāti. Minēto grozījumu mērķis bija jo īpaši padarīt efektīvāku Komisijas veikto sūdzību izskatīšanu un piešķirt Komisijai pilnvaras pieprasīt informāciju tieši no tirgus dalībniekiem un veikt izmeklēšanu par ekonomikas nozarēm un atbalsta instrumentiem.
  (2)
  Ņemot vērā minētos grozījumus, ir nepieciešams noteikt, pēc kādiem notikumiem sāk aprēķināt termiņus saistībā ar informācijas pieprasījumiem, ko nosūta trešajām personām saskaņā ar Regulu (EK) Nr. 659/1999.
  (3)
  Komisija pēc savas iniciatīvas var pārbaudīt informāciju par nelikumīgu atbalstu no jebkādiem avotiem, lai novērtētu atbilstību Līguma 107. un 108. pantam. Šajā sakarā sūdzības ir būtisks informācijas avots, lai atklātu valsts atbalsta noteikumu pārkāpumus. Tādēļ ir svarīgi noteikt skaidru un efektīvu Komisijai iesniegto sūdzību izskatīšanas procedūru.
  (4)
  Atbilstoši Regulas (EK) Nr. 659/1999 20. pantam tikai ieinteresētās personas var iesniegt sūdzības, lai informētu Komisiju par iespējami nelikumīgu atbalstu vai, iespējams, atbalsta ļaunprātīgu izmantošanu. Tādēļ fiziskām un juridiskām personām, kas iesniedz sūdzības, vajadzētu būt pienākumam pierādīt, ka tās ir ieinteresētās personas Regulas (EK) Nr. 659/1999 1. panta h) punkta izpratnē.
  (5)
  Lai racionalizētu sūdzību izskatīšanu, vienlaikus uzlabojot pārredzamību un juridisko noteiktību, ir lietderīgi noteikt informāciju, kas sūdzību iesniedzējiem būtu jāiesniedz Komisijai. Lai nodrošinātu, ka Komisija saņem visu attiecīgo informāciju par iespējami nelikumīgu atbalstu vai, iespējams, ļaunprātīgi izmantotu atbalstu, Regulā (EK) Nr. 659/1999 ir paredzēta prasība ieinteresētajām personām aizpildīt veidlapu un iesniegt visu informāciju, kas tajā norādīta kā obligāta. Tādēļ būtu jāizveido šim nolūkam izmantojama veidlapa.
  (6)
  Prasības, kas jāizpilda ieinteresētajām personām, iesniedzot sūdzības, nedrīkstētu būt pārlieku apgrūtinošas, tajā pašā laikā nodrošinot, ka Komisija saņem visu informāciju, kura nepieciešama, lai sāktu izmeklēšanu par iespējami nelikumīgu atbalstu vai, iespējams, ļaunprātīgi izmantotu atbalstu.
  (7)
  Lai nodrošinātu, ka komercnoslēpumus un citu konfidenciālu informāciju, ko sniedz Komisijai, apstrādā saskaņā ar Līguma 339. pantu, ikvienai personai, kura iesniedz informāciju, būtu skaidri jānorāda, kuru informāciju tā uzskata par konfidenciālu un kāpēc tā ir konfidenciāla. Attiecīgajai personai būtu jāiesniedz Komisijai atsevišķa informācijas nekonfidenciāla versija, ko varētu iesniegt attiecīgajai dalībvalstij, lai tā sniegtu komentārus.
  (8)
  Tādēļ Komisijas Regula (EK) Nr. 794/2004 (4) būtu attiecīgi jāgroza,
  IR PIEŅĒMUSI ŠO REGULU.
  1. pants
  Regulu (EK) Nr. 794/2004 groza šādi:
  1)
  regulas 8. pantu groza šādi:
  a)
  panta 1. punktu aizstāj ar šādu:
  “1. Termiņus, kas noteikti Regulā (EK) Nr. 659/1999 un šajā regulā vai ko noteikusi Komisija atbilstoši Līguma 108. pantam, aprēķina saskaņā ar Regulu (EEK, Euratom) Nr. 1182/71 un īpašajiem noteikumiem, kas izklāstīti šā panta 2. līdz 5.b punktā. Kolīzijas gadījumā dominē šīs regulas noteikumi.”;
  b)
  pievieno šādus punktus:
  “5.a Attiecībā uz termiņu, kurā jāiesniedz no trešajām personām pieprasītā informācija atbilstoši Regulas (EK) Nr. 659/1999 6.a panta 6. punktam, attiecīgais notikums Regulas (EEK, Euratom) Nr. 1182/71 3. panta 1. punkta nolūkā ir informācijas pieprasījuma saņemšana.
  5.b Attiecībā uz termiņu, kurā jāiesniedz no trešajām personām pieprasītā informācija atbilstoši Regulas (EK) Nr. 659/1999 6.a panta 7. punktam, attiecīgais notikums Regulas (EEK, Euratom) Nr. 1182/71 3. panta 1. punkta nolūkā ir lēmuma paziņošana.”;
  2)
  pēc 11. panta pievieno šādas Va un Vb nodaļas:
  “Va NODAĻA
  SŪDZĪBU IZSKATĪŠANA
  11.a pants
  Sūdzību pieņemamība
  1. Ikviena persona, kas iesniedz sūdzību saskaņā ar Regulas (EK) Nr. 659/1999 10. panta 1. punktu un 20. panta 2. punktu, pierāda, ka tā ir ieinteresēta persona minētās regulas 1. panta h) punkta izpratnē.
  2. Ieinteresētās personas pienācīgi aizpilda IV pielikumā noteikto veidlapu un sniedz visu informāciju, kas tajā norādīta kā obligāta. Pēc ieinteresētās personas pamatota pieprasījuma Komisija var atbrīvot no pienākuma sniegt daļu no veidlapā pieprasītās informācijas.
  3. Sūdzības iesniedz vienā no Savienības oficiālajām valodām.
  Vb NODAĻA
  KONFIDENCIĀLAS INFORMĀCIJAS IDENTIFICĒŠANA UN AIZSARDZĪBA
  11.b pants
  Komercnoslēpumu un citas konfidenciālas informācijas aizsardzība
  Ikviena persona, kas iesniedz informāciju saskaņā ar Regulu (EK) Nr. 659/1999, skaidri norāda, kuru informāciju tā uzskata par konfidenciālu, norādot šādas konfidencialitātes pamatojumu, un iesniedz Komisijai atsevišķu informācijas nekonfidenciālu versiju. Ja informācija ir jāiesniedz noteiktā termiņā, tas pats termiņš attiecas arī uz nekonfidenciālas versijas iesniegšanu.”;
  3)
  šīs regulas pielikuma tekstu pievieno kā IV pielikumu.
  2. pants
  Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
  Šī regula uzliek saistības kopumā un ir tieši piemērojama visās dalībvalstīs.
  Briselē, 2014. gada 9. aprīlī